Nægter sig skyldig

Mandens advokat, Mie Sønder Koch, oplyser til DR Nyheder, at den 26-årige nægter sig skyldig i alle sigtelser.

Ved grundlovsforhøret den 10. marts, der handlede om drabet på den 81-årige kvinde, besluttede retten at nedlægge navneforbud i sagen. Grundlovsforhøret blev også afholdt bag lukkede døre.

Derfor er det begrænset, hvad der er kommet frem.

I sigtelsen står der dog, at manden stjal en nøgle, et visa/dankort og et mastercard, som han misbrugte til at foretage forskellige køb med.

Manden er dansk statsborger med udenlandsk baggrund.

Om han har haft en relation til kvarteret ved Vangehusvej på Østerbro, hvor drabene ifølge politiet er sket, vil politiet ikke sige.

Sagen efterforskes videre

Politiet har undersøgt på alle dødsfald i boligkomplekset siden begyndelsen af 2018 - i alt seks.

- Vi efterforsker videre og undersøger, om andre dødsfald også kunne mistænkes for at være drab, siger chefpolitiinspektør Jørgen Skov på et pressemøde om sagen.

Tre af de seks er ifølge politiet dræbt. Ét af de seks dødsfald er ifølge politiet med sikkerhed en naturlig død. En fuldstændig afklaring er der endnu ikke vedrørende de sidste to dødsfald.

- Der er p.t. ikke noget, der tyder på, at det måtte være drab, men det skal vi selvfølgelig undersøge til brunds, siger han.

Københavns Politi mener ikke, at der er medgerningsmænd på fri fod, og derfor er der ikke grund til yderligere bekymring.

- Vi vil gerne anmode beboere og pårørende fra området, som ikke allerede er i kontakt med politiet, om at kontakte os, hvis de har oplysninger om mistænkelig adfærd, siger Jørgen Bergen Skov.

Den 26-årige mand er lige nu varetægtsfængslet frem til 2. april.